Ντιέγκο Μπίσεσβαρ

Ο Ντιέγκο Μπίσεσβαρ (γεννήθηκε στις 8 Μαρτίου 1988) είναι Σουριναμέζος πρώην επαγγελματίας ποδοσφαιριστής, γεννημένος και μεγαλωμένος στην Ολλανδία, που αγωνιζόταν ως πλάγιος επιθετικός και επιθετικός μέσος.

 Νεαρή ηλικία 
Γεννήθηκε στο Άμστερνταμ, όπου ο πατέρας του ήταν οδηγός λεωφορείου. Μεγαλώνοντας, το μοναδικό του πάθος ήταν το ποδόσφαιρο.

 Σταδιοδρομία σε συλλογικό επίπεδο 

Η πρώτη ποδοσφαιρική ομάδα του Μπίσεσβαρ ήταν η ερασιτεχνική DWS. Έγινε μέλος του ΑΦΚ Άγιαξ τον επόμενο χρόνο. Μετά από πέντε σεζόν με τον Άγιαξ θεωρήθηκε ανυπάκουος και αφέθηκε ελεύθερος. Ο Μπίσεσβαρ έχει δηλώσει ότι ήταν χαρούμενος που έφυγε από τον Άγιαξ, λέγοντας ότι «Ο Άγιαξ νόμιζε ότι δεν ήμουν αρκετά καλός και ήθελα να φύγω. Δεν ένιωθα άνετα, πολλοί φίλοι μου έφευγαν και η σχέση μου με τον προπονητή δεν ήταν η καλύτερη. Ήταν ατυχές, αλλά δε μου καταστράφηκαν τα όνειρα».

Ο Μπίσεσβαρ επέστρεψε στην προηγούμενη ομάδα του την DWS, πριν ξαναφύγει για να παίξει στην Telstar. Έπειτα από μία σεζόν, ο Μπίσεσβαρ ζητήθηκε από τη νεανική ομάδα της Φέγενορντ, μία μετεγγραφή που τον ικανοποίησε: «Τους είχα επισκεφθεί μερικές φορές και με έπεισαν εύκολα. Δεν είχα δυσκολία να ενσωματωθώ στη Φέγενορντ ως ένας έφηβος από το Άμστερνταμ. Και γιατί; Είχα ήδη ξεχάσει τον Άγιαξ και πάντα ένιωθα κάτι ιδιαίτερο για τη Φέγενορντ».

Έχοντας παίξει για ένα χρόνο για την Κ15 της Φέγενορντ, ο Μπίσεσβαρ προωθήθηκε στη Φέγενορντ Κ17, στην οποία έπαιξε για δύο σεζόν. Στο τέλος της τελευταίας σεζόν, ο Μπίσεσβαρ έπαιξε τον πρώτο του αγώνα με την αντρική ομάδα της Φέγενορντ. Από την σεζόν 2005-06 πήρε παραπάνω ευκαιρίες στην πρώτη ομάδα, όπου και έμεινε μέχρι το καλοκαίρι του 2012, με δύο ενδιάμεσους δανεισμούς στις επίσης ολλανδικές ομάδες Χεράκλες Άλμελο και Ντε Χράαφσχαπ.

Το καλοκαίρι του 2012 πήρε μεταγραφή για την τούρκικη Κάισερισπορ, όπου και αγωνίστηκε για τις επόμενες πέντε σεζόν και μέχρι το καλοκαίρι του 2016. Με την ομάδα από την Τουρκία, αγωνίστηκε συνολικά σε 130 αγώνες, πετυχαίνοντας 19 γκολ και μοιράζοντας 24 ασίστ.

Στην ομάδα του ΠΑΟΚ ήρθε ως ελεύθερος το καλοκαίρι του 2016. Την πρώτη του χρονιά στην ομάδα υπήρξε από τις πρώτες επιλογές για την βασική εντεκάδα, ενώ κατέκτησε και το Κύπελλο Ελλάδος. Στον τελικό κόντρα στην ΑΕΚ κατάφερε και σκόραρε το πρώτο γκολ της ομάδος του. Ξεκίνησε τον αγώνα βασικός και αντικαταστάθηκε στο 90' από τον Στέλιο Κίτσιου. Το τελικό σκορ ήταν 2-1 υπέρ του ΠΑΟΚ. Με την λήξη της αναμέτρησης ανακηρύχθηκε MVP του τελικού.

Την επόμενη χρονιά, είχε μειωμένες συμμετοχές με την ομάδα της Θεσσαλονίκης, ωστόσο προς το τέλος της σεζόν ξαναβρήκε την θέση του στην βασική ενδεκάδα. Στο φινάλε της σεζόν στέφθηκε ξανά Κυπελλούχος Ελλάδας, με την ομάδα του ΠΑΟΚ να αντιμετωπίζει στον τελικό ξανά την ΑΕΚ και να την κερδίζει με σκορ 2-0. Ο ίδιος ξεκίνησε βασικός και αντικαταστάθηκε στο 75' από τον Εβγέν Σάχοφ. Την τρίτη του χρονιά με την ομάδα του ΠΑΟΚ, αποτέλεσε έναν από τους βασικούς και σταθερούς πυλώνες της ομάδας και ήταν ένας από τους παίκτες που οδήγησε την ομάδα στην κατάκτηση του νταμπλ προσφέροντας 10 γκολ και 10 ασίστ σε όλες τις διοργανώσεις. Κατά την διάρκεια της σεζόν, ανανέωσε το συμβόλαιό του με τον ΠΑΟΚ έως το 2022.

Τα επόμενα χρόνια αποτέλεσε ξανά έναν από τους βασικούς παίκτες της ομάδας, εκτός από την σεζόν 2020-2021, όπου δόθηκε δανεικός στην Κυπριακή ομάδα Απόλλων Λεμεσού. Στην ομάδα του ΠΑΟΚ έμεινε μέχρι το καλοκαίρι του 2023, καθώς το 2022, ανανέωσε το συμβόλαιό του για έναν ακόμη χρόνο.

Το χειμώνα του 2024, μετακινήθηκε ως ελεύθερος στην SteDoCo, ομάδα της Ολλανδίας. Το καλοκαίρι του 2024 έμεινε ελεύθερος και πήρε την απόφαση να αποσυρθεί από το ποδόσφαιρο.

 Εθνική ομάδα 
Αν και σε νεαρή ηλικία αγωνίστηκε για την Εθνική Ολλανδίας (ομάδες under 20 και under 21), τελικά αποφάσισε να φορέσει τη φανέλα του Σουρινάμ (χώρα καταγωγής του). Με την ομάδα της Νότιας Αμερικής, αγωνίστηκε συνολικά σε 15 αγώνες από το 2021 μέχρι και το 2023.

 Προσωπική Ζωή 
Οι γονείς του Μπίσεσβαρ είναι από το Σουρινάμ, αν και για κάποια περίοδο δικαιούνταν (λανθασμένα) να πάρει υπηκοότητα για το Τρινιντάντ και Τομπάγκο. Έχει μία μεγαλύτερη αδερφή και ένα μικρότερο αδελφό, ο οποίος ονομάζεται Ρομάριο. Τα αδέρφια Μπίσεσβαρ ονομάστηκαν έτσι εξαιτίας των θρύλων του ποδοσφαίρου Ντιέγκο Μαραντόνα και Ρομάριο. 
Αν και μεγάλωσε στο Άμστερνταμ, η οικογένεια του Μπίσεσβαρ υποστηρίζει την ομάδα του Ρότερνταμ, την Φέγενορντ.

 Τίτλοι - Διακρίσεις 

Φέγενορντ
 Κύπελλο Ολλανδίας: 1 (2007-2008)

ΠΑΟΚ
 Κύπελλο Ελλάδας: 3 (2016-17), (2017-18), (2018-19)
 Πρωτάθλημα Ελλάδας: 1 (2018-2019)

 Ατομικοί 
 Κύπελλο Ελλάδας: MVP τελικού 2016-2017

 Παραπομπές 

Κατηγορία:Ποδοσφαιριστές ΠΑΟΚ
Κατηγορία:Ολλανδοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ξένοι ποδοσφαιριστές στην Τουρκία
Κατηγορία:Ολλανδοί ποδοσφαιριστές στο εξωτερικό
Κατηγορία:Ολλανδοί με καταγωγή από το Σουρινάμ